


[image: Portada del llibre «Un talp al país dels samurais» de Martí Gironell. Hi apareix un talp vestit de samurai agafant un ventall i un pinzell, amb fanalets i columnes vermelles japoneses.]





 

Índex

Coberta

Portadella

Dedicatòria

Crèdits






[image: Portadella del llibre «Un talp al país dels samurais» de Martí Gironell. Hi apareix un quiosc japonès de fusta al costat d’un llac, amb muntanyes en tons rosats al fons, mitja lluna i estrelles al cel.]






 

Per a en Quim i en Pep i per a tota la mainada curiosa 

i amb ganes de saber què ha passat quan ells no hi eren. 

MARTÍ GIRONELL 

 

Per a tu, estimat talp Felip, per aparèixer al meu jardí  

imaginari i ser la clau per descobrir tants paisatges. 

COANER CODINA 

 

Agraïments: 

 

Quan dibuixo un conte, sempre m’apareixen persones que formen part del procés i que em connecten amb l’agraïment: 

A la Diana, pels seus consells sobre la cultura japonesa i per ajudar-me a dibuixar tots els kanjis que apareixen al conte. 

Al Marc, per revisar les postures dels personatges japonesos. 

A la Lioba, pel seu suport. 

Al Gabriel, per les estones. 

I al Josep, pel riu i els riures quan dibuixava cirerers. 

 

COANER CODINA 






[image: Talp amb ulleres, vestit amb un quimono tradicional japonès i sandàlies, sosté una katana desembeinada i porta una altra espasa al cinturó.]








[image: Dos nens asseguts en un jardí practiquen cal·ligrafia japonesa sobre una taula, mentre un talp amb ulleres descansa en un recinte proper amb para-sol i gandula.]



En Felip havia estat feinejant al seu cau i, ara que el tenia ben net, va decidir fer una visita als seus amics, en Quim i en Pep. Va treure el nas pel forat que hi havia al refugi de talps del jardí dels germans i els va trobar entre pinzells, papers d’arròs, pots de tinta i símbols que li van semblar japonesos. 



[image: Tres fulls de paper amb caràcters japonesos de cal·ligrafia traçats amb tinta negra, disposats en fila sobre un fons clar.]



—Hola, nois! —va saludar en Felip. 

—Hola, Felip —li van respondre en veu baixa. 

—Per què parleu tan baixet? I com és que esteu tan concentrats? —es va estranyar el talp. 

—Estem fent cal·ligrafia japonesa. Els pares ens han apuntat a un taller... —va explicar en Quim. 

—... i ara practiquem a casa —va afegir en Pep. 

—Aaah, que bé! —va celebrar en Felip—. Ara entenc per què esteu tan quiets. L’art del shodo requereix calma. —El què? —va preguntar en Pep. 

—El shodo és una tècnica de cal·ligrafia japonesa que es practica amb pau, tranquil·litat i disciplina —va aclarir en Felip. 

—Sí, i, a més, ens ajuda a millorar la nostra cal·ligrafia. 



[image: Dos nens asseguts al jardí practiquen cal·ligrafia japonesa en una taula, acompanyats per un talp amb ulleres que sosté un pinzell.]




[image: Katana japonesa amb empunyadura vermella i detalls daurats, acompanyada de la seva beina a joc, decorada amb nusos i un llaç fosc.]



En Felip se’n va alegrar i els va explicar una curiositat. 

—Sabeu qui havien de ser uns mestres en l’art de la cal·ligrafia? 

—Nooo! —van respondre els nens, que havien deixat els pinzells dins d’un got. 

—Els samurais! 

Quan van sentir aquella paraula, els dos germans van fer uns ulls com unes taronges, i de la calma van passar a l’excitació. 

—Els samurais?! —van exclamar emocionats. 

—Doncs sí! Abans de fer servir l’espasa, la catana, havien de dominar l’art de la cal·ligrafia, el shodo, com ho feu vosaltres. 

—I nosaltres també podrem empunyar una catana? —va preguntar en Pep mentre feia veure que en tenia una a les mans. 



[image: Persona vestida amb un quimono fa cal·ligrafia japonesa en una taula baixa, en una habitació tradicional amb vistes a les muntanyes i un quadre d’una onada a la paret.]




[image: Cub transparent amb base blava conté un àtom central i òrbites de colors; al voltant hi floten esferes i gràfics científics sobre fons blanc.]



—Això ho hauran de decidir els vostres pares! —va respondre somrient en Felip, i va treure el rellotge quàntic—. Però ara podríem viatjar en el temps fins al Japó, el país dels samurais. 

—Sííí!!! —van xisclar els nens, contents. 

—Anirem fins al Cap d’Any del 1868 i comprovarem com n’era d’important, el shodo, i saber escriure bé, en aquell país. Veureu que amb paraules ben triades i ben escrites es pot canviar la Història! —va anunciar el talp. 



[image: Dos nens suren somrients en un vòrtex de llum al costat d'un talp que porta ulleres i motxilla. Una gorra vermella sura a prop sobre el fons abstracte.]




[image: Tres figures amb barrets de palla treballen en un poble tradicional japonès, amb cases de fusta, arrossars, un pont i una muntanya al fons. Dos nens els observen des d’un costat.]



Dit i fet! Després de passar per l’espiral del temps, van arribar a un poblet a prop del castell d’Edo, l’antic nom de la ciutat de Tòquio, la capital del país. Allà, uns pagesos treballaven en la collita d’arròs, una tasca molt habitual. 



[image: Vista a través d’una finestra circular de fusta a un castell japonès envoltat de turons, amb un grup de persones i cavalls en primer pla.]



En Felip els va dir que s’havien de vestir amb un quimono, tal com ho feien els japonesos, que era una mena de bata cenyida amb una faixa, i posar-se unes sandàlies als peus. Mentre es canviaven de roba es veien moviments de tropes als voltants del castell i dels turons de la badia de Tòquio. Les batalles s’havien anat succeint, però com que s’acostava el canvi d’any havien decidit aturar els combats, de moment. 



[image: Dos nens amb quimonos i sandàlies, un amb gorra, saluden a un talp vestit amb quimono i ulleres, a l’interior d’una casa japonesa amb vistes al jardí.]




[image: Dues nenes amb quimonos practiquen activitats tradicionals japoneses: una escriu cal·ligrafia sobre una estora al costat d’un gall i l’altra sosté un bastó en posició defensiva.]



Es van acostar a una granja de cavalls, on vivia la família Tokiyomi. Van veure un home que acaronava un cavall. També hi havia un gall, que els va donar la benvinguda amb el seu cant. 

—El gall és una au que es considera sagrada, perquè marca el temps del dia. Canta ara, al matí, al migdia i al vespre —els va explicar en Felip. 

El gall senyorejava per l’era contemplant dues nenes que jugaven. L’una brandava una espasa de fusta i l’altra s’entretenia amb un pinzell de bambú. Van veure que eren ben iguals, com dues gotes d’aigua. Eren bessones i es deien Yu i Kei. L’una duia un quimono blau, i l’altra, un de vermell. 



[image: Home amb barret de palla acaricia un cavall davant d’una casa tradicional amb teulada de palla, al costat d’un riu, un pont de fusta i un arbre florit.]




[image: Dos nens amb quimonos i sandàlies, un amb gorra, i un talp vestit amb un quimono groc, fan una reverència amb les mans juntes.]



—Konnichiwua! —va dir en Felip acompanyant la salutació amb una lleugera inclinació del cap i amb els palmells de les mans units per sota de la barbeta, com si resés. 

En Quim i en Pep el van imitar i les bessones els van correspondre amb el mateix gest. 



[image: Dues nenes amb quimonos fan una reverència amb les mans juntes, una amb els ulls tancats i l’altra amb els ulls oberts.]



—Hem vingut a aprendre l’art del shodo perquè volem ser samurais —van dir en Quim i en Pep. 

—Doncs heu anat a parar al millor lloc! —els va respondre la Yu. 



[image: Ventall japonès de varetes vermelles i paper beix decorat amb flors de colors i fulles verdes en un dels seus costats.]



—Nosaltres també ens estem preparant per ser-ho algun dia. Volem arribar a ser com la gran Tomoe Gozen, la primera samurai de la història —va anunciar la Kei, que no treia els ulls de sobre del seu paper d’arròs. 



[image: Dona amb quimono estampat i complements als cabells sosté una llança, sobre un fons beix amb franges laterals de flors de colors.]




[image: Conjunt d’elements de la cerimònia del te japonesa: tetera, tassa amb te verd, cullerot, batedor, pot de te i un bonsai al fons.]



Les nenes els van explicar que el seu pare, que era samurai, criava els millors cavalls de la contrada i els portava al senyor del castell d’Edo. I que, a més de la granja, també tenia una terakoya. 

—Una què? —va preguntar baixet en Quim a en Felip. 

—La terakoya és una escola on s’aprenen i s’entrenen totes les arts per convertir-se en samurai —va apuntar en Felip—. Però per aconseguir-ho han de dominar l’art de mantenir les flors, l’ikebana i la cerimònia del te... 



[image: Grup familiar japonès amb pentinats tradicionals i quimonos, acompanyen tres nenes que practiquen cal·ligrafia en petits pupitres sobre el terra, envoltades de material escolar.]



—... i la catana? —va preguntar en Pep. 

—També els entrenen en això —va aclarir en Felip—. Però abans de fer-la servir han de ser mestres en cal·ligrafia, en shodo. Per als japonesos, la cal·ligrafia és una forma de ser a través de l’escriptura, i ha tingut i té tanta importància que encara ara s’inclou com a matèria obligatòria a les escoles. 

—A la Kei, per exemple, li agrada més fer anar el pinzell de bambú que no pas l’espasa —els va explicar la Yu. I quan tots tres se la van mirar van veure que la Kei havia deixat d’escriure i que semblava molt trista. —Què et passa? 

—Doncs que se m’ha esquerdat la suzuri... —va sanglotar la nena. 

—I això què és? —va preguntar en Quim. 

—La pedra de tinta! És essencial per a la creació de tinta, perquè, per obtenir-ne de bona qualitat, s’ha de fregar la barra de tinta per la superfície de la pedra. Però si s’esquerda o es trenca, ja no és llisa i es perd tota la màgia —va explicar en Felip. 



[image: Conjunt d’objectes tradicionals de cal·ligrafia japonesa: pinzells, tinter, pedra de tinta, barra de tinta, ram de flors, ploma de paó, recipient, corró amb caràcters i segells.]



—Estava tan concentrada a tenir el poema a punt per a la cerimònia del kakizome que no me n’he adonat —va admetre la Kei mentre la Yu mirava de consolar-la. 

—Té raó —va explicar en Felip als nens—. Aquesta celebració és molt important i es fa ben aviat, concretament demà, que és el segon dia de l’any. 

—I què és el kakizome? —va preguntar en Pep. 

—És la primera cal·ligrafia del nou any. S’escriu un poema amb un missatge d’esperança i amb prou força per atreure la bona sort —els va aclarir el talp. 

—I no la podem ajudar de cap manera? —van demanar els dos germans. 

—Em penso que sí... —I el talp es va posar a furgar el seu sarró i en va treure una pedra. Tenia una forma estranya—. Guaiteu! —va exclamar mentre els la mostrava. Era una lloseta de pedra—. T’anirà bé? —va preguntar a la nena. 

—Segur que sí! —A la Kei se li va il·luminar la cara de felicitat—. Moltes gràcies! Ara sí que podré acabar el kakizome. 



[image: Bossa marró oberta amb una tapa i costures clares, de la qual sobresurt un objecte rectangular fosc, sobre un fons rosa amb cercles i reflexos lluminosos.]



I sense perdre temps es va posar a treballar. La nena va

